## Salut Pública informa de dos casos probables de leptospira a falta de confirmació pels resultats analítics

*** Les persones afectades presenten evolució clínica favorable i van fer tasques de neteja o desenrunament en dos municipis afectats per la DANA
* La leptospirosi és una malaltia bacteriana que es pot contraure al contacte amb aigües d’inundació, terra humida o llots contaminats amb orina o teixits d’animals infectats, i les rates són els causants més freqüents
* Hi ha tractament antibiòtic per a combatre esta infecció i en la majoria dels casos es presenta símptomes lleus com febra, malestar general i dolors musculars
* Sanitat recorda les recomanacions que cal seguir en les tasques de neteja i els símptomes pels quals acudir a un punt sanitari**

La subdirecció general d’Epidemiologia i Vigilància per a la Salut, de la Direcció General de Salut Pública, informa de dos casos probables de leptospira, a falta confirmació pels resultats de les corresponents analítiques.

Es tracta de dos persones que voluntàriament han fet tasques de neteja o desenrunament en dos municipis afectats per la DANA. Les dos persones presenten bona evolució clínica i una d’elles està ingressada en un centre hospitalari.

La leptospirosi destaca com un dels principals riscos després d’inundacions. Es tracta d’una malaltia bacteriana que es pot contraure al contacte amb aigües d’inundació, terra humida o llots contaminats amb orina o teixits d’animals infectats, i les rates són els reservoris més freqüents.

Estos bacteris poden entrar en l’organisme a través de lesions cutànies o mucoses, afectant tant les persones que residixen en les zones afectades com les involucrades en labors de neteja i rescat.

Per a combatre esta infecció hi ha tractament antibiòtic. En termes clínics, la majoria de casos són autolimitats i manifesten símptomes lleus com febra, malestar general i dolors musculars.

**Símptomes que cal vigilar**

Des de la Conselleria de Sanitat s’insistix en la importància d’observar la simptomatologia de les persones exposades a zones inundades o que han participat en tasques de neteja en els municipis afectats i acudir al punt sanitari en cas de ser necessari.

Entre els símptomes que cal tindre en compte es troba la febra elevada i persistent, la diarrea o vòmits intensos, el dolor abdominal intens o la coloració groguenca de la pell i/o els ulls.

A més, també s’ha d’observar l’orina fosca, la tos persistent o dificultat per a respirar, les erupcions roges o porpres en la pell que puguen indicar sagnat davall la pell, el mal de cap intens o rigidesa de coll, la confusió, desorientació o agitació.

Així mateix, s’ha de prestar especial atenció a les ferides obertes o lesions, especialment si presenten signes d’infecció (enrogiment, unflor, secreció o dolor).

**Recomanacions**

Quant a les recomanacions dirigides a la ciutadania, es recorda llavar-se molt bé les mans amb aigua i sabó, utilitzar mascareta, guants, protecció ocular i roba adequada de mànega llarga en les labors de neteja de les zones afectades, així com no consumir aliments en contacte amb els sòls inundats.

A més, en les neteges de les cases es recomana obrir les finestres i portes per a ventilar, retirar tots els estris banyats, l’aigua estancada, llot i fang, netejar les parets i sòls i desinfectar amb lleixiu.

En el cas de trobar cadàvers d’animals han de manipular-se el menys possible, usant l’equip de protecció correcte. Cal evitar el contacte amb els fluids corporals i seguir les instruccions de l’ajuntament per a desfer-se d’ells.

D’altra banda, per a evitar problemes respiratoris, es recomana usar generadors portàtils o motors fora de les vivendes i garatges procurant allunyar-los de portes, finestres o reixetes de les vivendes.

Fecha: 08/11/2024